24/10/2021 - Samuel en Dawid - Geroep na 'n ete - 'N GEMEENTE IN AFRIKA VIR DIE HELE WÊRELD
24/10/2021 - Samuel en Dawid - Geroep na 'n ete
Wat as ek vandag vir jou sê dat Goliat nie so sterk was soos wat hy voorgegee het nie, en dat Dawid dalk een van die slimste en talentvolste mense is wat in daardie tyd in die wêreld geleef het.
Vir vandag se erediens moes ek mediese navorsing gedoen het, en moes ek nog dieper delf in wat dit beteken om werklik nuut te kyk na 'n bekende verhaal.
Voor ons die teks vir vandag se erediens gaan lees gaan ek vir jou 'n verhaal vertel wat jy al 'n honderd maal gehoor het, dalk meer. Maar jy gaan moet nuut kyk na hierdie verhaal, want die navorsing wat ek met jou gaan deel gaan jou lewe radikaal skuif om nuut te kyk na God se Woord, maar dit gaan vir jou nog iets wys. Iets groot. Dit sal vir jou wys dat God se genade groter is as wat jy nog ooit gedink het.
Die kuslyn van Palestina is redelik plat, vandag nog, net soos 3 000 jaar gelede toe Dawid geleef het. Wanneer jy oos beweeg na die binneland vind jy 'n reeks valleie. Een van daardie valleie is die vallei van Ela, en dis ook een van die laaste valleie voor jy die berg landskappe bereik waarin die groot stede soos Jerusalem is. Ook ander groot stede soos Jerigo. Dis daar waar die politieke en militêre mag van antieke Israel en Juda was.
In omtrent 1000 en 980 v.c. was Saul die eerste koning van Israel en Juda. Die Bybel beskryf hom as 'n groot man. Iemand wat baie deursettingsvermoë gehad het. Hy was egter 'n leier wat late jare uit sy eie begin optree het sonder om na God te luister. Die gevolg was dat God 'n nuwe koning sou salf. Daardie salwing moes gebeur deur die profeet Samuel. Saul het natuurlik nie hiervan geweet nie.
Dit alles moes gebeur in 'n tyd toe die Filistyne, 'n see nasie oorspronklik van die eiland Kreta, stelselmatig nader aan Israel beweeg het. Hulle het uit die weste beweeg en in die vallei van Ela kamp op geslaan. Daar het hulle gesien hoe Saul se magte reg oorkant hulle kom kamp opslaan.
'n Oorlog was op pad, en Saul sou moes sterk staan.
Daar was net een probleem.
Hy was 'n groot en bombastiese soldaat van die Filistyne. Die Bybel skets die prentjie van iemand wat vreesloos was, wat gehou het van naby oorlogvoering. As jy te naby aan Goliat gekom het, sou hy jou doodmaak. Hy was die langste mens wat geleef het in daardie tyd. Die Bybel beskryf hom as 'n reus, 'n baie aggressiewe reus.
Soos meeste leiers van daardie tyd was hy groot en intimiderend, amper soos Saul. Hy was ook heelwat groter as enige iemand in sy generasie.
Goliat daag enige soldaat van Israel en Juda uit om teen hom te kom veg, maar almal is te bang. Dis natuurlik totdat Dawid daar opdaag en hom verslaan.
Ons lees in 1 Samuel 17 dat Dawid bereid is om teen Goliat te veg en dat Goliat glad nie beïndruk is daarmee nie. Hy sê vir Dawid dat dit ook. "Wie is ek dat jy na my toe moet kom met stokke..." Verder lees ons dat Goliat wil hê dat Dawid nader aan hom moet kom, en selfs dat Goliat op die oorlogsveld gelei word deur sy wapendraer.
Hierdie drie faktore dui daarop dat Goliat nie goed kon sien nie. Hy het na alle waarskynlikheid 'n oog probleem gehad. Oogprobleme word al sedert die 1960's geassosieer met giantisme (mense wat nie kan ophou groei nie). Die langste mens wat nog ooit geleef het was amper tien voet toe hy oorlede is, en het ook oog probleme gehad. Hy was maar 28 jaar oud, en steeds besig om te groei teen die tyd dat hy oorlede is.
Wat leer al hierdie navorsing ons? Goliat was dalk sterk, maar hy moes met iemand veg wat naby hom staan, anders sou hy hom waarskynlik nie kon sien nie.
Wanneer ons verder in ag neem dat Dawid juis bietjie verder wou staan sodat hy goed kan korrel om Goliat met die slingervel te tref, word dit duidelik dat Goliat nie 'n kat se kans gehad het teen Dawid nie. Malcolm Gladwell beskryf Goliat se situasie as volg: "He was a sitting duck."
Samuel, die profeet wat Dawid net voor hierdie episode gesalf het, sou dit alles sien afspeel voor hom. Hy sou dit doen met die wete dat Dawid die volgende koning van Israel en Juda is.
Ek wonder wat hy sou dink toe Dawid uitstap op die oorlogsveld? Sou hy gevoel het dat dit dalk beter wees in die hoop dat Dawid dit nie maak nie, wat hom sou help om te verstaan dat Dawid dalk nie die koning moes wees nie.
Kom ons kyk weer na Dawid se salwing as koning:
Samuel salf 'n ander koning
1 Die Here het vir Samuel gesê: "Hoe lank gaan jy nog oor Saul treur nadat Ek hom as koning oor Israel verwerp het? Maak 'n horing vol olie en gaan na Betlehem toe! Ek stuur jou na Isai toe, want onder sy seuns sien Ek vir My 'n koning."
En die Here sê vir hom: "Neem 'n vers saam en sê: 'Ek het gekom om vir die Here 'n offer te bring.' 3 Nooi dan vir Isai na die offer toe. Ek sal jou meedeel wat jy moet doen. Salf vir My dié een wat Ek jou sal beveel."
5 En hy het gesê: "Ja. Ek het gekom om vir die Here 'n offer te bring. Reinig julle en kom saam met my na die offer toe."
Toe sê Samuel vir Isai: "Laat haal hom, want ons eet nie voordat hy hier is nie." 12 Isai het hom laat haal. Hy het 'n rooi gelaatskleur gehad, mooi oë en 'n goeie voorkoms.
In die teks sien ons 'n paar belangrike aspekte van Samuel as mens:
Hy was nie baie lus om 'n nuwe koning te salf nie. Hy was bang dat Saul wat op daardie stadium koning was hom sou doodmaak as hy dit hoor.
Hy stel ook nie vreeslik belang in watter een van die seuns dit is wat hy moet salf nie. Hy vra nie vir God wie die een is wat hy moet salf nie. God sê self sonder dat Samuel vra, dat Hy die een sal wys wie dit is.
Samuel se eerste reaksie met die eerste seun, Abinadab, is dat hy groot is. Dis waarom God sê: "Moenie kyk na sy grootte nie..." of in die 1983 vertaling "sy lengte..."
Dis asof Samuel se idee van 'n goeie leier net soos die res van die wêreld s'n was op daardie stadium: GROOT!
Maar God sê dan dat Hy nie na die uiterlike moet kyk nie, maar na die innerlike. God sê in daardie oomblik vir Samuel by 'n etenstafel waar 'n gesin vol potensiële leiers sit, dat hy nie moet kyk na die Sauls, die Goliats en die groot seuns wat rondom hom sit nie. Hulle grootte beteken niks nie.
Dawid sou die eerste koning wees wat sing, en musiek maak, wat sou skryf en dig. Hy wys as 'n gesalfde (maar nog nie gekroonde) koning dat hy nie sommer op 'n maklike manier vir Saul sal dood maak nie. Hy is die wêreld se eerste werklik gedokumenteerde onkonfensionele leier. Hy sou dit nie wees as Samuel nie gehoorsaam was aan die Here en dieper in Dawid se hart gekyk het nie.
Hier in ons gemeenskap vandag is daar potensiële Dawids. Jongmense wat deur die wêreld vergeet is wat deur God gebruik word.
Al wat hy vra is dat ons sal opdaag vir ete, en hulle sal raaksien, hulle sal salf, en by hulle sal staan. Hy sal vir ons nog wys watter groot Goliats hulle sal verslaan.